Sbrinzlas – Funken – Scintille
Antologia da lirica grischuna contemporana

Da Rico Valär, Zuoz

La fin october è stada la vernissascha da la nova antologia, dacurt è ella vegnida preschentada als Dis da Litteratura a Domat. Il cudesch da passa 400 paginas, che reunescha poesias da tut las gruppas linguisticas e dialectalas dal Grischun ed ina vasta documentaziun bio- e bibliografica dals auturs, è vegnì edì da Mevina Puorger (part rumantscha e taliana) e la societad svizra Pro Lyrica (part tudestga). Per las bio- e bibliografias dals auturs rumantschs e grischuntalians è stà responsabel Dumenic Andry. La societad svizra Pro Lyrica ha l'intent da stgaffir ina retscha d'antologias deditgadas mintgamai a la lirica contemporana d'in chantun. L'antologia grischuna è la quarta da questa retscha. Represchentads en quest'antologia èn 46 poetessas e poets grischuns che han tranter 30 ed 87 onns e scrivan en ils idioms (e dialects) rumantschs ed en rumantsch grischun, en talian, dialects gualsers, dialect da Cuira ed en tudestg da scrittira. Igl è l'emprima antologia che unescha la lirica da tut las gruppas linguisticas dal Grischun, ina multifariadad e ritgezza che strusch in auter chantun pudess porscher.

Da «poeta erudita» fin «songwriter»
Uschè ritga sco la varietad linguistica è era la diversitad poetica. Las tradiziuns litteraras da las trais gruppas linguisticas represchentadas èn fundamentalmain differentas. Entant che quellas e quels da lingua taliana e tudestga han in enorm retroterra litterar e linguistic, è la litteratura rumantscha «limitada» al Grischun. Ma gist quest'antologia è ina cumprova che quai è era ina schanza enorma. Ventg poetessas e poets rumantschs dattan invista en ina lirica individualisada, critica, sincera e vivida che sa nutrescha da la tradiziun per stgaffir SBRINZLAS poeticas innovativas, concisas e directas. Intgins singuls incendis n'èn tuttina betg stads d'evitar.
Dasper la lirica etablida e conuschentamain expressiva da Vic Hendry, Clo Duri Bezzola, Rut Plouda, Tresa Rüthers-Seeli, Lothar Deplazes, Flurin Darms, Margarita Gangale-Uffer ed autras ed auters pli, datti era sbrinzlas satiric-ironicas da Göri Klainguti, Dumenic Andry e Theo Candinas e lirica da pennas forsa main enconuschentas al public, dentant perquai betg main subtilas, sco quella da Felix Giger, Chatrina Gaudenz, Leta Semadeni ed Arnold Spescha. Cunquai che la Pro Lyrica ha decidì da limitar sias antologias a scripturs che vivan anc, n'èn deplorablamain betg represchentads intgins poets da grond'impurtanza per la lirica contemporana rumantscha sco Andri Peer, Luisa Famos ubain Hendri Spescha, cumbain ch'els avessan oz ina vegliadetgna cumparabla a quella dals poets selecziunads (la vegliadetgna media dals scripturs è 63 onns). Clo Duri Bezzola e Grytzko Mascioni ch'èn represchentads en il cudesch, èn malavita morts durant che l'antologia è vegnida realisada.
Ils scripturs da lingua taliana e lur ovras èn vegnids elegids cun sustegn dal professer Remo Fasani. Dasper ils dus impurtants poets Grytzko Mascioni e Remo Fasani che scrivan lirica da tempra filosofica influenzada da la poesia classica taliana, chattan ins era ovras da poetessas e poets main enconuschents (almain en terra rumantscha) sco per exempel Ketty Fusco Bertola ubain Leonardo Gerig e Paolo Gir cun lur purtrets poetics intensivs che demussan in egl per la SCINTILLA da l'etern en chaussas quotidianas.
Las FUNKEN da lingua tudestga vegnan represchentadas da poetessas che scrivan en dialects gualsers e da scripturas e scripturs che scrivan en dialect da Cuira e tudestg da scrittira. La lirica dialectala è en emprima lingia interessanta e divertenta pervi da la lingua ed ortografia inabitadas. D'ina bella subtilitad èn las poesias dad Elisabeth Mani-Heldstab. Ch'igl èn era vegnidas integradas poesias en dialect da Visp d'ina scriptura vallesana che viva en Grischun è grev da chapir. La reflexiun metapoetica scritta en tudestg da Cuira da Walter Lietha è interessanta a nivel linguistic e tematic. Da las poesias scrittas en tudestg da scrittira dattan en egl ils gieus grafico-poetics da Dominique Capaul e la lirica da Hansheinrich Rüttimann che tematisescha en purtrets mumentans expressivs la (na-)communicaziun. Era tranter las poesias da lingua tudestga scuvran ins intginas cun main valur litterara. Ellas tutgan dentant en ina preschentaziun cumplessiva da la lirica grischuna.

Traduttore – traditore?
Tut las poesias rumantschas e talianas vegnan preschentadas en furma sinoptica cun la translaziun tudestga. La lirica en dialect gualser è accumpagnada per part da commentaris linguistics.
Las poesias da set poetessas e poets rumantschs èn vegnidas translatadas da Mevina Puorger e Franz Cavigelli. Cun gronda premura han els reussì la delicata lavur da mantegnair il graun poetic, caracteristic e furmal da las poesias rumantschas en las translatond en in tudestg bain formulà, fluid e poetic. Rut Plouda e Felix Giger han gì la fortuna da disponer da translaziuns fitg elegantas fatgas anc da Flurin Spescha. Il rest da las poesias èn vegnidas translatadas da las poetessas e dals poets sezs. Tenor mes avis n'èn differentas atgnas translaziuns betg cumplettamain reussidas. Las poesias èn per part vegnidas translatadas en in tudestg da telegram u sfurzadas en rimas absurdas u lingua pauc poetica. Propi gartegiadas èn dentant tranter auter las translaziuns da Clo Duri Bezzola e Lothar Deplazes. Las translaziuns che Theo Candinas e Göri Klainguti han fatg da lur poesias satiricas e ludicas mantegnan in scharm genuin era en tudestg. Las translaziuns da las poesias talianas èn stadas per gronda part en ils mauns versads dal enconuschent translatur da lirica Christoph Ferber e da Mevina Puorger e Franz Cavigelli.

Documentaziun gartegiada
Da grond interess e niz pratic èn las ultimas 100 paginas da l'antologia che cuntegnan la documentaziun bio- e bibliografica da tut las poetessas e poets represchentads en l'antologia. La documentaziun è illustrada cun fotografias alv e nairas dals scripturs, creaziuns da gronda simpatia e sensibilitad da la fotografa Yvonne Böhler. L'ediziun è opticamain attractiva grazia al format interessant ed il concept grafic ponderà e modern dad Isabelle Macciacchini.

I resta da sperar che las SBRINZLAS possian sclerir novas vias surora ils cunfins mintgatant forsa memia rigurus tranter las gruppas linguisticas da noss chantun. En tschertga da novas vias è la lirica grischuna contemporana en mintga cas, e betg mo ella. Sco che Mevina Puorger scriva en l'introducziun pon ins era vesair la «Poesie als Hort für das Suchende in uns».

SBRINZLAS FUNKEN SCINTILLE Gegenwartslyrik aus Graubünden Pro Lyrica. Schweizerische Lyrische Gesellschaft & Mevina Puorger Cun fotografias dad Yvonne Böhler. 2005, Schaffhausen. 416 paginas. pretsch: 42.- francs. Da retrair en mintga libraria.